ปัจจัยความเสี่ยง

1.  ความเสี่ยงในการประกอบธุรกิจ

  จากภาวะการก่อการร้ายในโลก ทำให้ค่าขนส่งทางเรือสมุทรและค่าประกันภัยสูงขึ้น
  ต้นทุนการผลิตจึงสูงขึ้น นอกจากนี้ ความไม่แน่นอนของสภาวะอากาศ เช่น ฝนแล้ง น้ำท่วม
  ความไม่แน่นอนของอัตราแลกเปลี่ยน และกระแสการใช้ปุ๋ยอินทรีย์มากขึ้นของเกษตรกร
  ส่งผลต่อความต้องการใช้ปุ๋ยเคมีของเกษตรกรลดลง ดังนั้น บริษัทฯ
  จึงแก้ปัญหาโดยรักษาช่องทางการขายให้ผู้ผลิตรายย่อย และผู้นำเข้าปุ๋ย
  และการส่งออกในช่วงที่มิใช่ฤดูการใช้ปุ๋ยของประเทศไว้

1.2 ความเสี่ยงจากการไม่สามารถดำเนินการตามแผนฟื้นฟูกิจการ

  ด้วยบริษัทฯ อยู่ระหว่างการฟื้นฟูกิจการ
  ซึ่งศาลล้มละลายกลางได้ผ่านความเห็นชอบในแผนฟื้นฟูกิจการ เมื่อวันที 30 ธันวาคม 2546
  เรียบร้อยแล้ว ขณะนี้บริษัทฯ โดยผู้บริหารแผน จึงอยู่ระหว่างการดำเนินการตามแผนที่จะต้อง
  สรรหาผู้ร่วมทุน ปรับโครงสร้างทุน
  การออกหุ้นกู้ไม่มีดอกเบี้ยเพื่อรองรับการแปลงหนี้ของเจ้าหนี้สถาบันการเงิน และ
  ชำระหนี้ให้เจ้าหนี้ประเภทต่าง ๆ ตามที่กำหนดอยู่ในแผนฯ
  โดยผลสำเร็จของแผนขึ้นอยู่กับเหตุการณ์ดังต่อไปนี้

1.2.1 บริษัทฯ โดยผู้บริหารแผนได้ดำเนินการจดทะเบียนลดทุน เพิ่มทุน
ตลอดจนได้รับชำระค่าหุ้นเพิ่มทุนจากผู้ร่วมทุนตามเงื่อนไขที่กำหนดในแผนข้อ 6.2.2.2.
และ6.2.2.3(1) และ (2)

1.2.2 บริษัทฯ โดยผู้บริหารแผน ได้ชำระหนี้ให้แก่เจ้าหนี้กลุ่มที่ 1 และกลุ่มที่ 2 ตามเงื่อนไขในข้อ
8.2.1 ของแผนเรียบร้อยแล้ว

  หากยังไม่สามารถดำเนินการตามข้อ 1.2.1 และ1.2.2 ดังกล่าว ได้ครบถ้วน
  ผู้บริหารแผนสามารถนำเสนอรายละเอียดของงานส่วนที่ยังมิได้ดำเนินการพร้อมเหตุขัดข้องต่อคณะกรรมการเจ้าหนี้เพื่อพิจารณา
  ถ้าคณะกรรมการ
  เจ้าหนี้มีมติเห็นชอบว่าส่วนที่ยังมิได้ดำเนินการดังกล่าวมิใช่สาระสำคัญของการฟื้นฟูกิจการและ/หรือการดำเนินธุรกิจในอนาคตของบริษัทฯ
  ให้ถือว่าการฟื้นฟูกิจการได้ดำเนินการเป็นผลสำเร็จตามแผน
  ผู้บริหารแผนสามารถร้องขอต่อศาลเพื่อขอออกจากการฟื้นฟูกิจการต่อไป

  ดังนั้น ผู้ร่วมทุนจะต้องชำระเงินเพิ่มทุนภายใน 60
  วันนับแต่วันที่ศาลมีคำสั่งเห็นชอบด้วยแผนหรือนับแต่
  วันที่สำนักงานคณะกรรมการกำกับหลักทรัพย์และตลาดหลักทรัพย์แห่งประเทศไทยอนุมัติการขายหุ้นแก่บุคคลในวงจำกัดแล้วแต่วันใดจะถึงกำหนดก่อน
  บริษัทฯ จึงมีความเสี่ยงในกรณีที่ผู้ร่วมทุนไม่ได้ชำระเงินตามกำหนดเวลา
  ซึ่งจะทำให้การดำเนินการตามแผนและการขอออกจากการฟื้นฟูกิจการล่าช้าออกไป อย่างไรก็ตาม
  หากผู้ร่วมทุนไม่ได้ปฏิบัติตามกำหนดผู้บริหารแผนสามารถใช้สิทธิเรียกร้องเงินตามหนังสือค้ำประกันธนาคารที่ผู้ร่วมทุนได้ให้ไว้ต่อบริษัทฯ
  และดำเนินการสรรหาผู้ร่วมทุนใหม่ได้ นอกจากนี้
  ผู้บริหารแผนสามารถใช้ดุลยพินิจขยายระยะเวลาดังกล่าวออกไปตามที่เห็นสมควรโดยจะต้องแจ้งให้คณะกรรมการเจ้าหนี้ทราบเป็นหนังสือ

1.3 ความเสี่ยงทางการเงิน

1.3.1 ความเสี่ยงทางด้านสภาพคล่องทางการเงิน

  ในปี 2546 บริษัทฯ ใช้เงินทุนหมุนเวียนจากการดำเนินกิจการของบริษัทฯ
  จนกระทั่งเข้าสู่กระบวนการฟื้นฟูกิจการ และในช่วงปลายปี จึงได้รับวงเงินทุนหมุนเวียนชั่วคราว
  300 ล้านบาทสำหรับการนำเข้า วัตถุดิบ ซึ่งยังไม่เพียงพอสำหรับการผลิตสินค้าตามแผนธุรกิจ
  บริษัทฯ โดยผู้บริหารแผนจึงต้องพยายามจัดหาเงินทุนหมุนเวียนมาใช้ในการดำเนินธุรกิจ
  อีกทั้งผู้ร่วมทุนจะต้องจัดหาเงินทุนหมุนเวียนมาให้บริษัทฯ ตามที่ระบุอยู่ในแผนด้วย ดังนั้น
  หากบริษัทฯ ได้รับเงินทุนหมุนเวียนใหม่ล่าช้ากว่าที่ได้ประมาณการในแผนฟื้นฟูกิจการ
  ก็จะส่งผลให้บริษัทฯ ไม่สามารถผลิตสินค้ามาขายในช่วงฤดูกาลของปี 2546 ได้อย่างเต็มที่

1.3.2 ความเสี่ยงจากอัตราแลกเปลี่ยนเงินตราต่างประเทศ

  เนื่องจากวัตถุดิบส่วนใหญ่ที่ใช้ในการผลิตต้องนำเข้าจากต่างประเทศ
  ในขณะที่การขายปุ๋ยจะขายในประเทศเป็นส่วนใหญ่ ดังนั้น บริษัทฯ
  จึงได้ทำการป้องกันความเสี่ยงจากอัตราแลกเปลี่ยนโดยการทำสัญญาซื้ออัตราแลกเปลี่ยนล่วงหน้าทุกครั้งที่มีการเปิด
  Letter Of Credit ดังนั้น บริษัทฯ
  จึงมีความเสี่ยงจากอัตราแลกเปลี่ยนเงินตราต่างประเทศน้อยมาก

1.3.3 ความเสี่ยงจากการให้สินเชื่อ

  ด้วยในการขายสินค้าของบริษัทฯ ได้มีการขายเป็นเงินเชื่อให้กับลูกค้า บริษัทฯ
  จึงมีความเสี่ยงจากการให้สินเชื่อดังกล่าว ดังนั้น บริษัทฯ
  จึงกำหนดนโยบายการให้สินเชื่อและหลักประกันที่ลูกค้าจะต้องนำมาวางกับบริษัทฯ
  อีกทั้งได้พยายามลดวงเงินและระยะเวลาที่ให้สินเชื่อลูกค้าแต่ละรายในช่วงที่ผ่านมา